Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1689

1. Célok, feladatok A XXI. század elején egyre fontosabbá válik a közoktatásban is a tehetséggondozás. A gimnáziumi történelemtanítás speciális célja lehet a hatékony nemzeti tehetségfejlesztés: az átlag feletti általános képességek, az átlagot meghaladó speciális képességek fejlesztése, a kreativitás és a feladat iránti elkötelezettség növelése. A gimnáziumi történelmi tanulmányoknak jelentős szerepük van számos pozitív személyiségjegy kifejlesztésében, tudatosításában. A történelmi múlt ismerete, a történelmi eseményekben részt vevők tetteinek, döntéseik és cselekedeteik motívumainak megértése segíti az elvont gondolkodás fejlődését, fejleszti az anyanyelvi képességet, a memóriát, a hatékony információfeldolgozási stratégiák kialakítását. A múltból a jelenbe vezető utak feltárása segít a jelenkor politikai, gazdasági, társadalmi jelenségeinek megértésében, a tehetséges tanulók problémaérzékenységének fejlesztésében, a történelmi összefüggések megértésében. A történelem tantárgyi tehetséggondozás kerettanterve feladata az ismeretek és az elsajátítási folyamat tananyagon túllépő kiszélesítése, újszerű tartalmak közvetítése, az érdeklődés kihasználása és fejlesztése. Rugalmas, sokféle képességterületet átfogó programra van szükség, amely fejleszti az átlag feletti képességeket, a magas szintű, elvont gondolkodást, a fogalomalkotást és a kombinációkészséget, az időbeli és térbeli viszonyok látását, a kritikus, elemző gondolkodást. 2008/177. szám Kiemelt cél, hogy az érdeklődő, kitartó, önállóan gondolkodó, ötletgazdag, versenyszellemmel rendelkező tanuló sikeres legyen a felsőoktatásban. Ehhez a történelem és a társadalmi ismeretek elsajátításában olyan körülményeket kell teremtenünk, ahol a tudás megszerzésének módja örömet jelent a diákok számára. A történelem, a társadalom megismerésében növekvő szerepet kell kapnia a média és a digitális ismerethordozók eszközeinek, hogy a diákok tudása ne szűküljön le a történelmi tények ismeretére, hanem mindez problémaérzékenységgel, a tudás bővítésének igényével, az önálló tanulási, tájékozódási módszerek ismeretével is járjon együtt. Így alakulhat ki a tanulónak az iskolai tanulmányokon túlmutató pozitív viszonya a társadalomtudományokhoz. A történelem eseményei és a személyiségek tettei, a művelődés- és életmódtörténet megismertetése közben mód nyílik az egyes korokban érvényesülő értékrendek vizsgálatára, az erkölcsi kategóriák változásának bemutatására is. A múlt sorskérdéseiben mai életünk problémái is megjelenhetnek. Elemzésük, megértésük megerősítheti a tehetséges egyént a nemzetért, a társadalomért, a kisebb közösségekért, az önmagáért vállalt felelős magatartásában. Mindennek feltétele a kritikai szemléletmód, az elemzőkészség, a független gondolkodás fejlesztése, melynek segítségével láthatóvá és értékelhetővé válnak a jelen és a múlt alternatívái.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes